KAPITULO 40
Leksion Maipapan iti Panangpakawan
MANAGBASOL A BABAI A NANGIBUKBOK ITI LANA ITI SAKA NI JESUS
MAYILUSTRAR TI PANANGPAKAWAN ITI TAO A NAKAUTANG
Ti reaksion dagiti tattao iti ibaga ken aramiden ni Jesus ket agdepende iti kasasaad ti pusoda. Makita dayta iti maysa a balay idiay Galilea. Maysa a Fariseo nga agnagan Simon ti nangawis ken Jesus iti pannangan, nalabit tapno maam-ammona a naimbag daydiay agar-aramid iti nakaskasdaaw a bambanag. Pinatgan ni Jesus gapu ta mabalin nga imbilangna dayta a gundaway tapno mangasaba sadiay, ta pinatganna met idi ti dadduma nga awis a makipangan kadagiti agsingsingir iti buis ken managbasol.
Ngem saan a naipaay ken Jesus ti gagangay a maar-aramid kadagiti bisita. Pumudot ken agbalin a narugit ti saka dagiti magmagna kadagiti natapuk a kalsada idiay Palestina isu a kaugalian sadiay a mabugguan iti nalamiis a danum ti saka dagiti bisita kas panangipakita iti kinamanagpadagus. Ngem saan a nabugguan dagiti saka ni Jesus. Saan met nga inagkan ti bumalay kas panangipakita iti panangabrasa. Sabali pay a kaugalian ket ti panangibukbok iti lana iti buok ti bisita kas panangipakita iti kinaimbag ken kinamanagpadagus. Saan met a naaramid ken Jesus dayta. Gapuna, talaga kadi nga inawatda?
Nangrugin ti pannangan, ket nagsadagen dagiti bisita iti lamisaan. Bayat a mangmanganda, adda babai a siuulimek a simrek iti panganan uray saan a naawis. “Agdindinamag iti siudad kas managbasol.” (Lucas 7:37) Managbasol amin nga imperpekto a tao, ngem agparang nga immoral ti panagbiag daytoy a babai, mabalin a maysa a balangkantis. Mabalin a nangnangngegna dagiti pannursuro ni Jesus, agraman ti awisna nga ‘amin a madagdagsenan, ket pagin-awaenna.’ (Mateo 11:28, 29) Nalawag a natignay kadagiti sasao ken inaramid ni Jesus isu a binirokna.
Napan iti likudan ni Jesus a nakasadag iti lamisaan ket nagparintumeng iti sakaananna. Nagarubos ti lua ti babai iti saka ni Jesus, ket pinunasanna babaen ti buokna. Inagkanna ti saka ni Jesus ken sinapsapuanna iti nabanglo a lana nga intugotna. Saan a kayat ni Simon ti makitkitana. Kinunana iti un-unegna: “No talaga a propeta daytoy a tao, ammona koma no ania a klase a babai dayta a mangsagsagid kadagiti sakana, nga isu ket managbasol.”—Lucas 7:39.
Gapu ta ammo ni Jesus ti pampanunoten ni Simon, kinunana: “Simon, adda ibagak.” Insungbatna: “Ania daydiay, Mannursuro?” Imbaga ni Jesus: “Adda maysa a nagpautang iti dua a lallaki; 500 a denario ti utang ti maysa ken 50 met ti sabali. Gapu ta saanda a makabayad, sibubulos a pinakawan ida ti nagpautang. Siasino ngarud kadakuada ti ad-addanto a mangayat iti nagpautang?” Nupay mabalin a saan nga interesado ni Simon, insungbatna: “Panagkunak, daydiay napakawan nga ad-adu ti utangna.”—Lucas 7:40-43.
Immanamong ni Jesus. Kinunana ken Simon bayat a kitkitaenna ti babai: “Makitam daytoy a babai? Simrekak iti balaymo ngem dinak inikkan iti danum a pangbuggok kadagiti sakak. Ngem binabasa daytoy a babai dagiti sakak babaen kadagiti luana sana pinunasan babaen ti buokna. Saannak nga inagkan, ngem manipud itay simrekak, sidudungngo nga ag-agkanen daytoy a babai dagiti sakak. Saanmo a linanaan ti ulok, ngem binukbokan daytoy a babai dagiti sakak iti nabanglo a lana.” Nadlaw ni Jesus a talaga a pagbabbabawyan ti babai ti immoral a panagbiagna. Gapuna, imbaga ni Jesus: “Uray no adu ti basolna napakawanen, ta impakitana ti kasta unay a panagayat. Ngem ti mapakawan iti bassit, bassit met ti panagayatna.”—Lucas 7:44-47.
Saan nga an-anamongan ni Jesus ti immoralidad. Imbes ketdi, maasian ken maawatanna dagiti tattao a nadagsen ti basolda ngem talaga nga agbabbabawi ken umadani ken Kristo tapno mabang-aranda. Talaga a nabang-aran daytoy a babai idi kinuna ni Jesus: “Napakawanen dagiti basolmo. . . . Insalakannaka ti pammatim; agawidkan a sitatalna.”—Lucas 7:48, 50.
Ammuem ti Ad-adu Pay
Mapakawan Kadi Dagiti Basoltayo?
Pakawanen kadi ti Dios uray dagiti nadagsen a basol? Ania ti aramidentayo no kayattayo a magun-od ti anamong ti Dios?
“Sibubulos a Pinakawannakayo ni Jehova”
Sibubulos a pakawanen ti Dios dagiti agbabbabawi a managbasol. Kasano ti rumbeng a pannakilangentayo iti sabsabali? Apay a nagpateg ti panangpakawan?
Sibubulos a Pakawanenyo ti Maysa ken Maysa
Usigen no kasanotayo a matulad ti sidadaan a panangpakawan ni Jehova.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn